U azilu će istovremeno moći biti do 35 mačaka, za koje su rezervirane četiri zasebne prostorije, opremljene policama, košarama, raznim igračkama i grebalicama

Grad Poreč je u suradnji s Veterinarskom bolnicom Poreč i Zdravim gradom Poreč, otvorio prvo sklonište za napuštene mačke u Hrvatskoj. Prostorije azila u cijelosti odgovaraju svim propisanim standardima za zbrinjavanje napuštenih životinja, u ovom slučaju mačaka, a nalaze se kraj Veterinarske bolnice Poreč, koja će brinuti o mačkama u skloništu, njihovom smještaju, sterilizaciji, cijepljenju protiv bjesnoće i čipiranju.

Grad je u ovu investiciju uložio 215.000 kuna, dok je za godišnje održavanje azila predviđeno inicijalnih 60.000 kuna, uz standardno financiranje sterilizacije i kastracije mačaka.

Foto: Grad Poreč

- Poreč je u mnogočemu pionir, a danas, evo, otvaramo i prvi azil za mačke u Hrvatskoj - rekao je zamjenik gradonačelnika Loris Peršurić.

- Mi kao zajednica, u kojoj zajedno žive i ljudi i životinje, moramo brinuti i o jednima i o drugima. Tako ćemo sada, uz financiranje sterilizacije mačaka lutalica, i njihovog cijepljenja protiv bjesnoće i čipiranja, osigurati i adekvatan i siguran smještaj. Osim toga, otvaranjem ovog azila, kao Grad, preuzimamo odgovornost za zdravlje naših sugrađana, ali i sve mačke koje će u njemu biti zbrinute, rekao je i izrazio nadu da će ovim humanim vidom zbrinjavanja mačaka Poreč postati primjer i ostalim gradovima u Hrvatskoj - rekao je Peršurić.

Koordinatorica Zdravog grada Poreč Nataša Basanić Čuš istaknula je upravo otvorenje ovog azila kao primjer projekta kojim zajednica radi na humanom zbrinjavanju mačaka, ali i zdravlju životinja i ljudi.

- Svi koji se bavimo zdravljem, znamo da je zdravlje ljudi i životinja blisko vezano, a Zdravi grad, zajedno s Veterinarskom bolnicom Poreč stalno radi na razvijanju senzibiliteta građana prema udomljavanju životinja, od najmanjih nogu - rekla je Basanić Čuš i zaključila kako je uvjerena u uspjeh i ovog projekta.

Azil za mačke moći će istovremeno primiti do 35 mačaka, za koje su rezervirane četiri zasebne prostorije, opremljene policama, košarama, raznim igračkama i grebalicama. Osim toga, osiguran je i prostor za izolaciju onih mačaka koje se nalaze u liječenju.

- Poreč je dosad dokazao da je pionir u postizanju visokih standarda u zaštiti životinja, a otvorenjem ovog azila za mačke otišao je i korak dalje - rekao je ravnatelj Veterinarske bolnice Poreč, dr. Branko Jurić.

- Kao atraktivna turistička destinacija, Grad dokazuje da je animal friendly i samim time može biti uzor drugima, a mi očekujemo da će vrlo skoro ovaj prostor ispuniti mačke lutalice, koje ćemo prvo sterilizirati, a zatim im pružiti i adekvatan prostor za oporavak i boravak - dodao je.